DA Den Europæiske Unions Tidende CE 78/452

(2004/C 78 E/0479)

SKRIFTLIG FORESPØRGSEL P-3403/03

af John Cushnahan (PPE-DE) til Kommissionen

(11. november 2003)

Om: Finansiering til de europæiske Carrefours

Såvidt jeg forstår, har Generaldirektoratet for Presse og Kommunikation for nylig besluttet at annullere de nuværende kontrakter med de europæiske carrefour-organisationer og tilbyde dem erstatningskontrakter uden det årlige driftstilskud på 20 000 EUR for 2004. Såvidt jeg forstår, har den relevante finansforordning været i kraft siden den 1. januar 2003, og alligevel er de europæiske Carrefours først blevet informeret om denne beslutning den 29. september 2003.

De europæiske Carrefours udgør en væsentlig kilde til information om EU, og det forekommer at være et uheldigt tidspunkt for en sådan ændring af politikken, i betragtning af at de er i færd med at forberede foranstaltninger for offentligheden om temaer såsom udvidelsen, den nye forfatning og valget til Europa-Parlamentet.

Kan Kommissionen venligst oplyse, hvorfor der er blevet truffet en sådan afgørelse, og hvordan Kommissionen forestiller sig, at de europæiske Carrefours skal kunne fungere i 2004 med en sådan nedskæring af budgettet?

Samlet supplerende svar

afgivet på Kommissionens vegne af Romano Prodi

på skriftlige forespørgsler E-3007/03, P-3068/03, E-3112/03, P-3153/03, E-3240/03, P-3265/03, E-3287/03, E-3301/03, P-3389/03 og P-3403/03

(29. januar 2004)

Dette svar supplerer det første svar på de ærede medlemmers forespørgsler, som Kommissionen afgav den 21. november 2003.

Som bebudet af kommissionsmedlemmet med ansvar for personale og administration den 20. november 2003 på Parlamentets plenarmøde (1) underretter Kommissionen de ærede medlemmer om, at den den 26. november 2003 besluttede (2) undtagelsesvis og for sidste gang i 2004 at yde et driftstilskud af maksimalt samme størrelse som det, der blev ydet i 2003, til værtsorganerne for EU-Info Points og Carrefour-centrene for landdistrikterne. Listen over de 266 potentielle modtagere af dette tilskud er vedlagt Kommissionens beslutning. De nærmere betingelser og kontrolforanstaltninger vil blive fastsat i en tilskudsaftale, som indgås med hver modtager.

Denne beslutning understøttes af en erklæring fra Parlamentet og Rådet, som blev vedtaget på budgetforligsmødet den 24. november 2003 (3).

For 2005 og årene derefter har Kommissionen anmodet om »snarest at få forelagt … en meddelelse om gennemførelsen af informations- og kommunikationsstrategien efter 2004. …« (4). Denne meddelelse vil indeholde en omtale af de nye handlingsrammer for informationsrelæerne og -nettene i det udvidede EU.

Hvad angår de europæiske landdistrikters Carrefour-netværks særlige rolle, som bl.a. omtales i forespørgslerne E-3007/03, P-3389/03 og P-3403/03, skal Kommissionen anføre, at Carrefour-centrene i forbindelse med de informationsforanstaltninger vedrørende den fælles landbrugspolitik og udviklingen af landdistrikterne, som gennemføres »på Kommissionens initiativ« i henhold til Rådets forordning (EF) nr. 814/2000, spiller en særlig rolle som formidlere i forhold til offentligheden og som lokale informationsantenner i forhold til civilsamfundet og navnlig landbrugerne og den øvrige befolkning i landdistrikterne.

Kommissionens forbindelser med landdistrikternes Carrefour-netværk er blevet forstærket i de seneste år ved hyppigere kontakter og ved arrangementer som den særlige konference, Kommissionen tilrettelagde og finansierede for Carrefour-repræsentanter den 30. og 31. maj 2002. Der forudses nu afholdt et tilsvarende arrangement hvert år. I 2003 indtog landdistrikternes Carrefour-netværk en vigtig plads på konferencen om landdistrikternes udvikling, som blev afholdt i Salzburg den 12.-14. november 2003.

Informationsudvekslingen mellem landdistrikternes Carrefour-netværk og Kommissionen vil fortsat blive udbygget.

(1) Jf. svaret på den mundtlige forespørgsel stillet af Christa Prets (for Michel Rocard — O-0086/2003) om »europæiske net og Info Points — den aktuelle situation« og deres fremtid — Fuldstændigt forhandlingsreferat for mødet den 20. november 2003, http://www3.europarl.eu.int/omk/omnsapir.so/calendar?APP=CRE&LANGUE=FR.

(2) Kommissionens beslutning om »ydelse i 2004 af et tilskud til værtsorganerne for EU-Info Points og informations- og igangsætningscentrene (Carrefours) for landdistrikterne«, K(2003) 4446 af 26.11.2003.

(3) Bilag 5 til BILAGET »Summary of conclusions of the conciliation meeting of 24 November 2003« til Rådets dokument 15231/03 af 24.11.2003.

(4) Udkast til protokol for Kommissionens 1636. møde afholdt i Bruxelles onsdag den 26. november 2003, PV(2003) 1 636, 28.11.2003, punkt 8, s. 13.